b'\n_START_ARTICLE_\nAino Malkam\xc3\xa4ki\n_START_PARAGRAPH_\nAino Elin Malkam\xc3\xa4ki (o.s. Sommarberg) (1. huhtikuuta 1895 Iitti \xe2\x80\x93 17. lokakuuta 1961 Turku) oli kansakoulunopettaja ja SDP:n ja TPSL:n kansanedustaja ja ministeri._NEWLINE_Malkam\xc3\xa4en vanhemmat olivat paperinpakkaaja Otto Emil Sommarberg ja Hulda Karoliina Jaakkola. H\xc3\xa4n p\xc3\xa4\xc3\xa4si ylioppilaaksi 1915 ja valmistui kansakoulunopettajaksi Helsingin ylioppilasseminaarista 1918. Malkam\xc3\xa4ki suoritti my\xc3\xb6s maalaiskuntien kirjastonhoitajan tutkinnon 1930.  _NEWLINE_Malkam\xc3\xa4ki oli kotiopettajana ja sittemmin kansakoulunopettajana Rantasalmella 1918\xe2\x80\x931919 ja 1921\xe2\x80\x931922, S\xc3\xa4\xc3\xa4mingiss\xc3\xa4 1919\xe2\x80\x931920, Pyht\xc3\xa4\xc3\xa4ll\xc3\xa4 1920\xe2\x80\x931921 ja Janakkalassa 1923\xe2\x80\x931958. H\xc3\xa4n oli Ty\xc3\xb6l\xc3\xa4isnaisten urheilulehden toimitussihteerin\xc3\xa4 1923 ja toimi Turengin kirjastonhoitajana 1930\xe2\x80\x931939._NEWLINE_SDP:n kansanedustajana Malkam\xc3\xa4ki oli vuosina 1922\xe2\x80\x931929 Mikkelin l\xc3\xa4\xc3\xa4nin vaalipiirist\xc3\xa4 ja 1933\xe2\x80\x931957 H\xc3\xa4meen l\xc3\xa4\xc3\xa4nin etel\xc3\xa4isest\xc3\xa4 vaalipiirist\xc3\xa4. Malkam\xc3\xa4ki tuli TPSL:n kansanedustajaksi edustaja Valdemar Liljestr\xc3\xb6min tilalle 18. marraskuuta 1960 ja oli edustajana kuolemaansa saakka 1961. TPSL:n kansanedustajana Malkam\xc3\xa4ki edusti Helsingin kaupungin vaalipiiri\xc3\xa4. TPSL:\xc3\xa4\xc3\xa4n kuuluessaan Malkam\xc3\xa4ki ol sosiaaliministerin\xc3\xa4 Sukselaisen I hallituksessa 1957. 36 valtiop\xc3\xa4iv\xc3\xa4t istunut Aino Malkam\xc3\xa4ki on Suomen kolmanneksi pitk\xc3\xa4aikaisin naiskansanedustaja Sirkka-Liisa Anttilan ja Miina Sillanp\xc3\xa4\xc3\xa4n j\xc3\xa4lkeen._NEWLINE_Malkam\xc3\xa4ki oli presidentin valitsijamiehen\xc3\xa4 vuosien 1925, 1931, 1937, 1940, 1943, 1950 ja 1956 presidentinvaaleissa. H\xc3\xa4n oli mukana kunnalispolitiikassa Janakkalan kunnanvaltuuston j\xc3\xa4senen\xc3\xa4. Malkam\xc3\xa4ki toimi my\xc3\xb6s Sos.dem. naisliiton varapuheenjohtajana._NEWLINE_Malkam\xc3\xa4ki sai kouluneuvoksen arvonimen 1955.'